Diari Oficial de la Generalitat Valenciana


Sumari del DOGV 9592, del 10-05-2023 (2023/4926)

DECRET 67/2023, de 5 de maig, del Consell, pel qual es Declaren com a Zones Especials de Conservació (Zec) els Llocs d'importància Comunitària (Lic) Serra de la Safor (Es5233041), Valls de la Marina (Es5213042), Aitana, Serrella i Puigcampana (Es5213019), Serres de Bèrnia i El Ferrer (Es5213020) i Riu Gorgos (Es5212004), i s'aprova la norma de gestió d'aquestes Zec i de la Zona d'Especial Protecció per a les Aus (Zepa) Muntanyes de la Marina (Es0000453).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/05/05/67/dof/vci/html**

### Dades del document

Número de DOGV
:   9592

Data del DOGV
:   10-05-2023

Secció del DOGV
:   I. DISPOSICIONS GENERALS

Número del document
:   2023/4926


Data del document
:   05-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * reserva natural
    * política de medi ambient
    * ocell
    * legislació

DECRET 67/2023, de 5 de maig, del Consell, pel qual es Declaren com a Zones Especials de Conservació (Zec) els Llocs d'importància Comunitària (Lic) Serra de la Safor (Es5233041), Valls de la Marina (Es5213042), Aitana, Serrella i Puigcampana (Es5213019), Serres de Bèrnia i El Ferrer (Es5213020) i Riu Gorgos (Es5212004), i s'aprova la norma de gestió d'aquestes Zec i de la Zona d'Especial Protecció per a les Aus (Zepa) Muntanyes de la Marina (Es0000453). [2023/4926]  
Índex  
Preàmbul  
Article 1. Objecte  
Article 2. Declaració de les zones especials de conservació, àmbit territorial i valors que motiven la declaració  
Article 3. Norma de gestió  
Article 4. Règim de responsabilitat ambiental  
Disposició addicional primera. Comunicació a la Comissió Europea  
Disposició addicional segona. Disponibilitat del document tècnic informatiu i justificatiu de la norma de gestió  
Disposició addicional tercera. Previsions respecte a la contaminació de sòls  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
Annex I. Delimitació gràfica de les zones especials de conservació  
  
Annex II. Fitxa descriptiva de les zones especials de conservació  
Annex III. Delimitació gràfica de la zona d'especial protecció per a les aus (ZEPA) Muntanyes de la Marina  
Annex IV. Fitxa descriptiva de la zona d'especial protecció per a les aus (ZEPA) Muntanyes de la Marina  
Annex V. Norma de gestió dels espais protegits de la Xarxa Natura 1843 WFH I ZEPA (norma de gestió Muntanyes de la Marina)  
  
  
PREÀMBUL  
  
I  
  
Natura 2000 és una xarxa ecològica europea a la qual han de contribuir tots els estats membres de la Unió Europea aportant els espais que presenten mostres importants dels hàbitats naturals i hàbitats d'espècies que s'han considerat rellevants, en un context europeu, per diverses raons. L'objectiu final de la Xarxa Natura 2000 és contribuir al fet que aquestes mostres de la biodiversitat assolisquen o mantinguen un estat de conservació favorable en tot el territori de la Unió. Els espais que conformen aquesta xarxa són les zones especials de protecció per a les aus (ZEPA), els llocs d'importància comunitària (LIC) i les zones especials de conservació (ZEC).  
El Consell, en l'Acord de 10 de juliol de 2001, va aprovar la llista i la delimitació dels llocs d'importància comunitària (LIC) que s'havien de proposar a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres. Aquesta llista incloïa els espais Serra de la Safor (ES5233041), Valls de la Marina (ES5213042), Aitana, Serrella i Puigcampana (ES5213019), Serres de Bèrnia i el Ferrer (ES5213020) i Riu Gorgos (ES5212004). La inclusió d'aquests espais en la Xarxa Natura 2000 es va veure confirmada posteriorment amb la Decisió de la Comissió Europea de 19 de juliol de 2006, per la qual s'adopta, de conformitat amb la Directiva 92/43/CEE del Consell, la llista de llocs d'importància comunitària de la regió biogeogràfica mediterrània (notificada amb el número C [2006] 3261).  
Posteriorment, l'Acord de 5 de juny de 2009, del Consell, d'ampliació de la Xarxa de Zones d'Especial Protecció per a les Aus (ZEPA) de la Comunitat Valenciana va declarar com a zona d'especial protecció per a les aus (ZEPA) l'espai Muntanyes de la Marina (ES0000453) de conformitat amb el que s'estableix en la Directiva 79/409/CEE relativa a la conservació de les aus silvestres, hui substituïda per la seua versió codificada, és a dir, per la Directiva 2009/147/CE del Parlament i del Consell, de 30 de novembre de 2009, relativa a la conservació de les aus silvestres (versió codificada). La delimitació d'aquesta ZEPA que va efectuar l'acord esmentat va ser anul·lada parcialment per la Sentència de 16 de gener de 2013, de la Secció Primera de la Sala Contenciosa Administrativa del Tribunal Superior de Justícia de la Comunitat Valenciana (recurs 298/2009; sentència 00855/2013). En virtut d'aquesta sentència, han d'excloure-se'n els terrenys que es van incorporar al seu àmbit territorial després de la fase d'informació pública, situats a la coneguda com a serra d'Alfaro. El present decret del Consell té en compte, doncs, la delimitació actual de la ZEPA.  
  
II  
  
Els llocs d'importància comunitària esmentats s'han de declarar ara com a zones especials de conservació (ZEC), de conformitat amb el que s'estableix en l'article 4.4 de la Directiva 92/43/CEE i en l'article 43.3 de la Llei bàsica estatal 42/2007, de 13 de desembre, del patrimoni natural i de la biodiversitat, així com en l'article 29 bis 4 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. Aquesta declaració ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'aquests llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE. De la mateixa manera, la Directiva d'aus silvestres també exigeix que en les ZEPA s'establisquen mesures de conservació dels hàbitats de les espècies que n'han motivat la declaració a fi de procurar-ne la supervivència i la reproducció. Les dues exigències s'han recollit en la legislació estatal; en concret, en els articles 43.3 i 46.1 de la Llei 42/2007, i també en la legislació autonòmica, és a dir, en els articles 14 quater 1.a i 29 bis 4 de la Llei 11/1994, de 27 de desembre. Del que s'estableix en la Llei 11/1994 es desprén que aquestes mesures de conservació s'han de contindre en les anomenades «normes de gestió», les quals són equivalents als «plans o instruments de gestió» que s'esmenten en l'article 46.1 de la Llei 42/2007. Aquestes normes de gestió han de recollir també les mesures necessàries per a evitar la deterioració dels hàbitats i les alteracions de les espècies que van motivar la inclusió d'aquests espais en la Xarxa Natura 2000.  
  
  
III  
  
Aquest decret del Consell, doncs, declara com a ZEC els LIC esmentats i aprova la norma de gestió que regirà en aquests espais, així com a la ZEPA indicada, la qual s'ha dissenyat tenint en compte les exigències que s'estableixen pel que fa al seu contingut tant en la Llei 42/2007 (article 46.1) com en la Llei 11/1994 (article 47 ter). Tot això a l'empara de l'article 50.6 de l'Estatut d'Autonomia de la Comunitat Valenciana (Llei orgànica 5/1982, d'1 de juliol, modificada per la Llei orgànica 1/2006, de 10 d'abril) que estableix la competència de la Generalitat per al desplegament legislatiu i l'execució de la legislació bàsica de l'Estat en matèria de medi ambient i per a dictar mesures addicionals de protecció.  
Aquest decret del Consell és coherent amb els principis de bona regulació establits en l'article 129 de la Llei 39/2015, d'1 d'octubre, del procediment administratiu comú de les administracions públiques. En virtut dels principis de necessitat i eficàcia, aquest decret del Consell es justifica per raons d'interés general, com són la protecció del medi ambient i del patrimoni natural de la Comunitat Valenciana, i més concretament la conservació dels hàbitats naturals i de la flora i fauna silvestre, així com l'adopció de mesures de conservació que eviten el deteriorament dels hàbitats i les alteracions de les espècies d'aquests espais que van motivar la seua inclusió en la Xarxa Natura 2000; així mateix, es considera que les disposicions previstes en el text normatiu i les actuacions contingudes en les anomenades normes de gestió són proporcionals als fins perseguits. Finalment, aquesta norma no estableix cap càrrega administrativa afegida, derivada de la seua aplicació.  
  
D'altra banda, i en virtut del principi de seguretat jurídica, la norma projectada és coherent amb la normativa comunitària esmentada anteriorment, és a dir la Directiva 92/43/CEE i la Directiva 2009/147/CEE; amb la normativa estatal, constituïda per la Llei 42/2007, de 13 de desembre, del patrimoni natural i de la biodiversitat, i amb la normativa autonòmica constituïda bàsicament per la Llei 11/1994, de 27 de desembre, d'espais naturals protegits de la Comunitat Valenciana.  
Respecte del principi de transparència exigit en l'article 129.5 de la Llei 39/2015, en el procés d'elaboració d'aquest decret del Consell es va donar una especial importància al període de participació pública mitjançant l'exposició pública del projecte normatiu, audiència a les persones i col·lectius interessats, així com a les corporacions locals afectades, i destaca la posada a disposició de la ciutadania, en la pàgina web de la Conselleria, de la versió preliminar del projecte de decret del Consell, de l'estudi ambiental i territorial estratègic, del pla de participació pública i de la seua memòria tècnica. Així mateix, s'ha obtingut l'informe preceptiu de l'Advocacia de la Generalitat.  
Per tot això, a proposta de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, complits els tràmits procedimentals que preveuen l'article 43 de la Llei 5/1983, de 30 de desembre, de la Generalitat, del Consell; el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i l'article 29 ter de la Llei 11/1994, de 27 de desembre, sotmés al coneixement i informe del Consell Assessor i de Participació del Medi Ambient; obtingut l'informe preceptiu de l'Advocacia de la Generalitat i conforme amb el Consell Jurídic Consultiu de la Comunitat Valenciana, prèvia deliberació del Consell, en la reunió del dia 5 de maig de 2023,  
  
  
DECRETE  
  
Article 1. Objecte  
És objecte d'aquest decret del Consell declarar com a zones especials de conservació (ZEC) els llocs d'importància comunitària que s'indiquen en l'article 2 i aprovar les normes de gestió que regiran en aquests espais, així com a la zona d'especial protecció per a les aus (ZEPA) que s'esmenta en l'article 3.  
  
Article 2. Declaració de les zones especials de conservació, àmbit territorial i valors que en motiven la declaració  
1. Es declaren com a zones especials de conservació els llocs d'importància comunitària Serra de la Safor (ES5233041), Valls de la Marina (ES5213042), Aitana, Serrella i Puigcampana (ES5213019), Serres de Bèrnia i el Ferrer (ES5213020) i Riu Gorgos (ES5212004), la delimitació dels quals es descriu de manera cartogràfica en l'annex I i en el visor de mapes de l'Institut Cartogràfic Valencià; en l'apartat de «Xarxa Natura 2000» localitzat en la secció de «Medi Ambient» dins d'«Espais protegits»   
(http://visor.gva.es/visor/?capas=spa\_icv\_eepp\_zecs).  
2. Els hàbitats naturals d'interés comunitari i les espècies d'interés comunitari que en motiven la declaració s'especifiquen en l'annex II d'aquest decret del Consell, que conté la fitxa descriptiva de cada zona especial de conservació.  
  
Article 3. Norma de gestió  
1. S'aprova la norma de gestió, que figura en l'annex V, de les zones especials de conservació Serra de la Safor (ES5233041), Valls de la Marina (ES5213042), Aitana, Serrella i Puigcampana (ES5213019), Serres de Bèrnia i el Ferrer (ES5213020) i Riu Gorgos (ES5212004) i de la Zona d'Especial Protecció per a les Aus Muntanyes de la Marina (ES0000453), la delimitació de les quals s'exposa en l'annex III, i la seua fitxa descriptiva, en l'annex IV.  
2. L'àmbit territorial de la norma de gestió esmentada es descriu de manera cartogràfica en l'apartat 1 d'aquesta norma, coincideix amb les ZEC i la ZEPA esmentades i abasta, a més, una àmplia zona de connectivitat ecològica.  
3. La vigència de la norma de gestió esmentada és indefinida, sense perjudici que es puga revisar en qualsevol moment en funció del compliment dels objectius de conservació establits en aquestes.  
4. De conformitat amb el que s'indica en l'article 47 quater de la Llei 11/1994, de 27 de desembre, la norma de gestió és vinculant tant per a les administracions públiques com per als particulars, i preval sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.  
  
5. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions que estableixen les normes de gestió seran els que estableixen la Llei 42/2007, de 13 de desembre, del patrimoni natural i de la biodiversitat; la Llei 11/1994, de 27 de desembre, de la Generalitat, d'espais naturals protegits de la Comunitat Valenciana; la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat, d'impacte ambiental, i el Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge o les lleis que les substituïsquen.  
  
  
Article 4. Règim de responsabilitat ambiental  
El règim de responsabilitat ambiental pels danys generats pels subjectes responsables a les espècies i els hàbitats que han motivat la declaració de les ZEC i la ZEPA serà el que s'estableix la Llei 26/2007, de 23 d'octubre, de responsabilitat mediambiental, sense perjudici de l'aplicació, si escau, de les disposicions que contenen la Llei 42/2007, de 13 de desembre, del patrimoni natural i de la biodiversitat; la Llei 11/1994, de 27 de desembre, d'espais naturals protegits de la Comunitat Valenciana; la Llei 21/2013, de 9 de desembre, d'avaluació ambiental, la Llei 2/1989, de 3 de març, de la Generalitat Valenciana, d'impacte ambiental, i el Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge o les lleis que les substituïsquen.  
  
  
DISPOSICIONS ADDICIONALS  
  
Primera. Comunicació a la Comissió Europea  
Es faculta la persona titular de la direcció general competent en matèria de Xarxa Natura 2000 per a dur a terme els tràmits necessaris per a remetre el present decret del Consell al ministeri competent en matèria de medi ambient, a l'efecte de comunicar-lo a la Comissió Europea, de conformitat amb el que s'estableix en l'article 45 de la Llei 42/2007, de 13 de desembre, de patrimoni natural i de la biodiversitat.  
  
  
Segona. Disponibilitat del document tècnic informatiu i justificatiu de la norma de gestió  
El document tècnic informatiu i justificatiu de la norma de gestió estarà disponible, per a consultar, en la pàgina web de la conselleria amb competències en matèria de medi ambient.  
  
Tercera. Previsions respecte de la contaminació de sòls  
En tot l'àmbit territorial de les ZEC i la ZEPA que són objecte d'aquest decret del Consell, serà objectiu prioritari protegir els ecosistemes a l'efecte de l'aplicació del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que s'estableix en aquest decret del Consell.  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria amb competències en matèria de medi ambient per a l'execució i el desplegament d'aquest decret del Consell.  
  
Segona. Entrada en vigor  
Aquest decret del Consell entrarà en vigor l'endemà de publicar-se en el Diari Oficial de la Generalitat Valenciana.  
  
Alacant, 5 de maig de 2023  
  
El president de la Generalitat  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica  
ISAURA NAVARRO CASILLAS


Còpia Permalink ELI